text: Full ferð á arbeiðinum hjá ÍSF og føroyskum ítrótti
text: #000002
text: Farna vikuskifti var hendingarríkt fyri føroyskan ítrótt. Aðalfundur hjá ÍSF, Ítróttating og síðani søguliga endaspælið hjá hondbóltsmonnunum. – Vit kunnu staðfesta, at vit hava flutt okkum langt og nógv mál eru nádd – men framvegis eru nógvar uppgávur eftir at loysa, sigur Elin Heðinsdóttir Joensen, forseti í ÍSF
text: #000003
text: - Vit hava eitt A-landslið við í einum endaspæli! Tað er heilt óbeskriviliga flott, staðfestir forsetin í ÍSF, og heldur í sama andadrátti fram: - Tað minnir okkum á, at nógvar týðandi uppgávur liggja fyri framman. Eitt nú at vinna fullan limaskap í IOC, so at øll okkara ítróttafólk sleppa at kappast undir Merkinum. Har kann sólskinssøgan hjá okkara hondbóltsmonnum vera eitt gott argument. Tí tá altjóða hondbóltssambandið góðtekur Føroyar sum sjálvstøðugt limaland, hví kunnu onnur altjóða sambond so ikki góðtaka okkara íðkarar, spyr Elin Heðinsdóttir Joensen.
text: #000004
text: Á aðalfundinum leygardagin tosaði hon um arbeiðið hjá ÍSF fyri at vinna Føroyum altjóða luttøku, og hon vísti á, at seinasta árið hava bæði triathlon, súkkling og styrki fingið altjóða limaskap. Men í nøkrum greinum mugu føroyingar framvegis kappast sum danir, hóast øll heldur høvdu viljað tikið lut undir Merkinum.
text: #000005
text: - Eg veit, at tað kostar nógv at vera við millum tey bestu. Tí fegnist eg um, at signalini frá myndugleikunum eru greið. Játtanin til føroyskan ítrótt er hækkað - og ítróttur er nevndur positivt í nýggja samgonguskjalinum. Politiska skipanin hevur staðfest, at hon vil arbeiða samsvandi langtíðarætlanini hjá ÍSF, og bæði breidd og úrval skulu hava góðar treytir.
text: #000006
text: Tað er eftirhondini vorðin fastur táttur, at aðalfundurin verður tvinnaður saman við einum Ítróttatingi, har viðkomandi evni innan ítróttin verða tikin upp. Í ár var evni: »Børn, ung og ítróttur: trýst, skaðar og fráfall«. Nógv fólk møttu, og fyrilestrarnir vóru serstakliga áhugaverdir. Eisini var áhugavert at hoyra foreldur greiða frá, hvussu tey uppliva støðuna.
text: #000010